  Майя Бывальцева Росси кивалтэтлэн тӧроезлэн воштӥсез Дмитрий Рогозин егитъёслэн промышленностья «Инженеры будущего» 6-тӥ калыккуспо форумазы пыриськисьёслы вазиськон ыстӥз. Удмуртиын со 8–18 пӧсьтолэзе ортчоз. Вазиськоназ со пусйиз, ортчем аръёс ӵоже форуме кӧня ке сюрс егит ӧнерчиос, тодосчиос, аспирантъёс но студентъёс пыриськизы ни шуыса. «Форуме пыриськизы Росси Федерацилэн 60 улосвылъёсысьтыз 380 промышленной предприятиосысь но 80 вылӥ дышетсконниосысь егит инженеръёс, озьы ик 40 кунъёсысь 100-лэсь трос делегациос. Ваньмыз со машиностроениез но матысь удысъёсты азинтон понна валче ӵектосъёсты но программаосты кылдытонын форумлэсь вылӥ кулэлыксэ но интызэ возьматэ», — пусйиз Рогозин. Солэн верамезъя, ӵапак вылӥ быгатонлыкъёсын инженеръёс кунысьтымы машиностроениез вылӥегес ӝутыны но технологиос ласянь кышкыттэмлыкез юнматыны, озьы ик станкостроенилэсь но промышленностьысь мукет удысъёслэсь ӟечлыксэс выль технологиос вылын будэтыны кулэ луозы. «Инженеры будущего» форум улсын промышленность понна валтӥсь но туж лэчыт ужпум сэрттӥське-пертчиське — промышленностьысь вылӥ технологиосын удысъёсты азинтон понна программаосты кылдытыны но улонэ пыӵатыны быгатӥсь инженеръёслэсь элитазэс кылдытон. Калыккуспо форуме пыриськисьёслы но куноослы тунсыко ужаны но пайдалыко кенешыны сӥзисько!», — гожтӥз вице-премьер. Тодэ вайытом. 10 нуналъем форум Ижкарын кутскиз туннэ, 8-тӥ пӧсьтолэзе, спортъя «Чекерил» огъетын. Чакланъёсъя, отчы Россилэн 30 улосвылъёсысьтыз но кунгож сьӧрысь 1 сюрслэсь трос адями пыриськоз. Котькуд нунал 25 пала ужрадъёс ортчытӥськозы, со пӧлын промышленной предприятиослэн кивалтӥсьёсынызы, техникая вылӥ дышетсконниослэн ректоръёсынызы пумиськонъёс. Радъясьёс озьы ик ӧтизы Россиысь дышетонъя но наукая министрез Дмитрий Ливановез. Азьвылгес верамын вал, «Инженеры будущего» форуме пыриськисьёс ГТО куронъёсты но быдэстыны быгатозы шуыса. Егитъёслэсь кужымзэс эскероз профессионалъёс пӧлын боксъя дуннелэн чемпионэз, ГТО-лэн посолэз, Россиысь Кун Думалэн депутатэз Николай Валуев. Тегъёс: Промышленность Науканотехника Дышетон Ижкар егитъёс Удмуртия форум ДмитрийРогозин  